กิตติรัตน์ยันคงภาษีแวต7%
กิตติรัตน์เชื่อเลื่อนปรับค่าแรงขั้นต่ำ300บาท/วันไปเม.ย.ปีหน้าเอกชนเข้าใจ ยืนยันคงภาษีแวต7%
11 ธ.ค. 2554

กิตติรัตน์เชื่อเลื่อนปรับค่าแรงขั้นต่ำ300บาท/วันไปเม.ย.ปีหน้าเอกชนเข้าใจ ยืนยันคงภาษีแวต7%
นายกิตติรัตน์ ณ ระนอง รองนายกรัฐมนตรีและรมว.พาณิชย์ กล่าวภายหลังเป็นประธานปิดงานสัมมนาการประชุมหอการค้าทั่วประเทศครั้งที่ 29 ที่จังหวัดระยอง ว่า แม้ว่าในปีนี้ประเทศไทย จะเกิดปัญหาอุทกภัยขึ้น เศรษฐกิจไทยได้รับผลกระทบอย่างมาก แต่ยังมีอัตราการเติบโตได้ดีเห็นได้จาก การส่งออกในช่วง 8 เดือนแรก มีอัตราเติบโตสูงถึง 27% และทั้งปี จะโตไม่ต่ำกว่า 15% ดังนั้น โครงการปรับอัตราค่าจ้างแรงงานขั้นต่ำ 300 บาท ที่ถูกเลื่อนออกไปเป็นวันที่ 1 เมษายน 2555 เชื่อว่าภาคเอกชน จะสามารถรับโครงการดังกล่าวได้ โดยยืนยัน ว่าจะไม่มีการปรับการเก็บภาษีมูลค่าเพิ่มจากเดิมที่เก็บอยู่ในอัตรา 7%
"รัฐบาลจะต้องปรับเปลี่ยนแนวทางความร่วมมือกับเอกชนใหม่เพื่อให้สอดคล้องกัน ซึ่งในหลายโครงการเอกชนก็สามารถดำเนินการที่เป็นประโยชน์ต่อเกษตรกรในหลายพื้นที่อย่างชัดเจน โดยเฉพาะโครงการ 1 ไร่ 1 แสน ซึ่งรัฐบาล จะเร่งจัดทำโครงการกระจายรายได้สู่ภูมิภาค เพื่อให้เกษตรกรมีรายได้สูงขึ้น และเชื่อว่า หากทุกขั้นตอนมีความเป็นธรรมการเติบโตทางเศรษฐกิจ จะสามารถขยายตัวได้อย่างต่อเนื่อง"นายกิตติรัตน์ กล่าว